CELEX: 32020R1118
Language: fi
Date: 2020-04-27 00:00:00
Title: Komission delegoitu asetus (EU) 2020/1118, annettu 27 päivänä huhtikuuta 2020, lentoliikenteen harjoittajia ja ilma-alusten käyttäjiä koskevista vakuutusvaatimuksista annetun Euroopan parlamentin ja neuvoston asetuksen (EY) N:o 785/2004 muuttamisesta

29.7.2020   
               
               
                  FI
               
               
                  Euroopan unionin virallinen lehti
               
               
                  L 243/1
               
            
         KOMISSION DELEGOITU ASETUS (EU) 2020/1118,
         annettu 27 päivänä huhtikuuta 2020,
         lentoliikenteen harjoittajia ja ilma-alusten käyttäjiä koskevista vakuutusvaatimuksista annetun Euroopan parlamentin ja neuvoston asetuksen (EY) N:o 785/2004 muuttamisesta
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon lentoliikenteen harjoittajia ja ilma-alusten käyttäjiä koskevista vakuutusvaatimuksista 21 päivänä huhtikuuta 2004 annetun Euroopan parlamentin ja neuvoston asetuksen (EY) N:o 785/2004 (1) ja erityisesti sen 6 artiklan 5 kohdan,
         sekä katsoo seuraavaa:
         
                     (1)
                  
                  
                     Yhteisö hyväksyi neuvoston päätöksellä 2001/539/EY (2) eräiden kansainvälistä ilmakuljetusta koskevien sääntöjen yhtenäistämisestä Montrealissa 28 päivänä toukokuuta 1999 tehdyn yleissopimuksen, jäljempänä ’Montrealin yleissopimus’, jossa vahvistetaan sääntöjä korvausvastuusta henkilöiden, matkatavaroiden ja rahdin kansainvälisissä ilmakuljetuksissa.
                  
               
                     (2)
                  
                  
                     Asetuksessa (EY) N:o 785/2004 vahvistetaan matkustajia, matkatavaroita ja rahtia koskevan korvausvelvollisuuden osalta vakuutuksille vähimmäisvaatimukset, joilla voidaan varmistaa, että lentoliikenteen harjoittajien vakuutukset riittävät kattamaan niiden Montrealin yleissopimuksen mukaisen korvausvastuun.
                  
               
                     (3)
                  
                  
                     Kansainvälinen siviili-ilmailujärjestö ICAO on äskettäin tarkistanut lentoliikenteen harjoittajien Montrealin yleissopimuksen mukaisia korvausvastuun rajoja käyttäen viitteenä inflaatiotekijää, joka vastaa sitä inflaation tasoa, joka on kertynyt Montrealin yleissopimuksen voimaantulosta lähtien.
                  
               
                     (4)
                  
                  
                     ICAO on vahvistanut, että inflaatiotekijä Montrealin yleissopimuksen mukaisten rajojen edellisen tarkastelun ajankohdasta eli 30 päivästä joulukuuta 2009 lähtien on ylittänyt 10 prosenttia, joka on korvausvastuun rajojen tarkistamiskynnys. Sen vuoksi korvausvastuun rajoja on tarkistettu.
                  
               
                     (5)
                  
                  
                     Asetuksessa (EY) N:o 785/2004 vahvistettuja matkustajia, matkatavaroita ja rahtia koskevat vähimmäisvakuutusvaatimukset olisi mukautettava ajoissa Montrealin yleissopimuksen mukaisiin tarkistettuihin korvausvastuun rajoihin, jotka tulivat voimaan 28 päivänä joulukuuta 2019.
                  
               
                     (6)
                  
                  
                     Matkustajia koskevan korvausvastuun osalta asetuksen (EY) N:o 785/2004 vähimmäisvakuutusvaatimukset ylittävät huomattavasti Montrealin yleissopimuksen mukaiset tarkistetut korvausvastuun rajat.
                  
               
                     (7)
                  
                  
                     Matkatavaroita ja rahtia koskevan korvausvastuun osalta asetuksen (EY) N:o 785/2004 vähimmäisvakuutusvaatimukset olisi korotettava Montrealin yleissopimuksen mukaisten tarkistettujen rajojen tasolle.
                  
               
                     (8)
                  
                  
                     Sen vuoksi asetusta (EY) N:o 785/2004 olisi muutettava,
                  
               ON HYVÄKSYNYT TÄMÄN ASETUKSEN:
         
            1 artikla
            Korvataan asetuksen (EY) N:o 785/2004 6 artiklan 2 ja 3 kohta seuraavasti:
            
               
                  ”2.   Matkatavaroita koskevan vähimmäisvakuutusturvan on oltava 1 288 erityistä nosto-oikeutta matkustajaa kohden kaupallisilla lennoilla.
               
               
                  3.   Rahtia koskevan vähimmäisvakuutusturvan on oltava 22 erityistä nosto-oikeutta kilogrammaa kohden kaupallisilla lennoilla.”
               
            
         
         
            2 artikla
            Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 27 päivänä huhtikuuta 2020.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 138, 30.4.2004, s. 1.
         
            (2)  Neuvoston päätös, tehty 5 päivänä huhtikuuta 2001, yleissopimuksen tekemisestä tiettyjen kansainvälistä ilmakuljetusta koskevien sääntöjen yhtenäistämisestä (Montrealin yleissopimus) Euroopan yhteisön puolesta - Yleissopimus eräiden kansainvälistä ilmakuljetusta koskevien sääntöjen yhtenäistämisestä (EYVL L 194, 18.7.2001, s. 38).